
   AVIZ

asupra propunerii legislative pentru modificarea Legii nr.15 din 2003 
privind sprijinul acordat tinerilor pentru construirea 
unei locuinţe proprietate personală
                 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr.15 din 2003 privind sprijinul acordat tinerilor pentru construirea unei locuinţe proprietate personală, trimisă cu adresa nr. Pl –x  487 din 18 iunie 2007, înregistrată sub nr. 31/757 din 18 iunie 2007.


       Potrivit dispoziţiilor art. 92 alin.(9) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

                  Senatul, în calitate de primă Cameră sesizată, a respins propunerea legislativă în şedinţa din 13 iunie 2007.


        Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, menţionată mai sus, în şedinţa din 27 august 2007.

          Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ  nr. 333 din 13 martie 2007 şi punctul de vedere al Guvernului, trimis cu adresa  nr. 799 din            4 aprilie 2007,  prin care nu  se susţine adoptarea propunerii legislative. 
         Cu prilejul dezbaterilor, s-a constatat că iniţiatorii propunerii legislative nu precizează criterile de atribuire diferenţiată a loturilor pentru construirea de locuinţe într-un ecart foarte mare (150 mp până la 300 mp, respectiv 250 mp până la 500 mp). De asemenea, aceste suprafeţe de teren nu sunt corelate cu prevederile art.18 din Legea nr.50/1991 privind autorizarea executării lucrărilor de construcţii, republicată. Totodată, nu se precizează rezerva funciară de care autoritatea locală dispune şi din care ar trebui să se realizeze aceste parcele. 
                   În urma dezbaterilor, membrii Comisiei au hotărât, cu unanimitate de voturi,  avizarea negativă a propunerii legislative.

         În raport cu obiectul şi conţinutul său, ce vizează modificarea unei legi organice,  propunerea legislativă face parte din categoria legilor organice.

               PREŞEDINTE,
SECRETAR,

    Sergiu ANDON                                              George BĂEŞU
     Consilier

